สิรวิชญ์ไล่ฟ้องดะผอ.-บอร์ดออมสินร้อน
อดีตผู้ช่วยผู้อำนวยการแบงก์ออมสินร้องกองปราบฯดำเนินคดี &#8220;เลอศักดิ์ จุลเทศ และคณะ 10 คน&#8221; กล่าวหารับเงิน
31 พ.ค. 2555

อดีตผู้ช่วยผู้อำนวยการแบงก์ออมสินร้องกองปราบฯดำเนินคดี “เลอศักดิ์ จุลเทศ และคณะ 10 คน” กล่าวหารับเงิน
เมื่อวันที่ 30 พ.ค. นายสิรวิชญ์ สงวนสันติกุล อดีตผู้ช่วยผู้อำนวยการธนาคารออมสิน สายนโยบายและกลยุทธ์ พร้อมทนายความ เดินทางเข้าแจ้งความต่อ พ.ต.ท.สมเกียรติ ตันติกนกพร พงส. (สบ 3) กก.1 บก.ป. ให้ดำเนินคดีกับนายเลอศักดิ์ จุลเทศ ผู้อำนวยการธนาคารออมสิน และคณะกรรมการพิจารณาโทษ 10 คน
ทั้งนี้ คณะกรรมการชุดดังกล่าวพิจารณาว่า นายสิรวิชญ์มีพฤติกรรมส่อไปในทางไม่สุจริตเรื่องการต่อรองขอรับผลประโยชน์จากบริษัท ทิพยประกันภัย จากการให้สินเชื่อโครงการพัฒนาชีวิตครูโครงการ 5 (ช.พ.ค.5) และมีคำสั่งไล่ออกจากตำแหน่งหน้าที่เมื่อวันที่ 29 พ.ค.ที่ผ่านมา
นายสิรวิชญ์ กล่าวว่า การสอบสวนแต่ละครั้งไม่มีการอธิบายรายละเอียดข้อกล่าวหาและหลักฐานว่าได้กระทำผิดเวลาใด กับใคร และอย่างไร อีกทั้งในการกล่าวหาว่ามีพฤติกรรมส่อไปในทางไม่สุจริตนั้นก็ไม่มีระบุไว้ในระเบียบของธนาคาร 
แหล่งข่าวจากธนาคารออมสิน เปิดเผยว่า การสอบทุจริตจากการให้สินเชื่อโครงการพัฒนาชีวิตครูโครงการ 5 (ช.พ.ค.5) นายสิรวิชญ์ดำเนินการตามระเบียบขั้นตอนของธนาคารทุกอย่าง ตั้งแต่การตั้งคณะกรรมการสอบวินัยชุดเล็ก จนถึงการตั้งคณะกรรมการสอบวินัยชุดใหญ่ จนเมื่อผลสอบข้อเท็จจริงออกมาพบว่า มีมูลก็ได้เสนอเรื่องให้ผู้อำนวยการออมสินรับทราบ และได้เสนอเรื่องต่อไปยังนางพรรณี สถาวโรดม ประธานคณะกรรมการธนาคารออมสินพิจารณาแล้วเห็นควร จึงมีคำสั่งให้ไล่นายสิรวิชญ์ออกจากตำแหน่งหน้าที่ เมื่อวันที่ 29 พ.ค.ที่ผ่านมา 
กรณีที่นายสิรวิชญ์จะร้องต่อกองปราบฯ รวมถึง รมว.คลัง และนายกฯ นั้นถือเป็นสิทธิที่นายสิรวิชญ์ สามารถดำเนินการได้ แต่ธนาคารยังคงยืนยันเรื่องผลสอบข้อเท็จจริงตามที่คณะกรรมการสอบวินัยของธนาคารได้เสนอมา